قاندینین گونئی آفریقادان اینگیلترهیه
کؤچمهسینین یوزونجو ایل دؤنومو اولاراق بیر نئچه سطیر یازماق ایستهدیم. :)
ماهاتما قاندی، هیندیستانین میللی اؤندری، هیندیستانین باغیمسیزلیغینین یئگانه لیدئری و دئمک اولار ییرمینجی یوز ایللیین بؤیوک اینسانلاریندان بیریسی ساییلیر.
"ماهانداس کارامچاند قاندی" سیاسال
لیدئر و هیندلیلرین معنوی آتاسی، هیندلیلری بؤیوک بیریتانیانین سؤموروجو سیاستی
آلتیندان قورتاریب باغیمسیزلیغینا واردیران، تاریخده یئگانه اؤندَردیر کی دئمک
اولار تئرور و شیددته قارشی سیویل
موباریزهلریله تانینیب دیر.
1918-جی میلادی ایلیندن (1296ه.ش) بری، اؤزگورلویه ساواشیب و هیندیستانین میللی کنگرهسینین لیدئرلییینین سوروملولوغونو عؤهدهسینه آلدی. بو اوزدن بیر اولوسال(میللی) سیمگهیه چئوریلیب میلیونلارجا هیندلینین اورهیینده آلقیشلانیب اؤزونه اؤزهل یئر قازاندی. بئلهلیکله اونو "ماهاتما" یا "بؤیوک تین" (روح بزرگ) لقبی ایله قارشیلادیلار. بونا باخمیاراق او بئلنچی اونورلادیجی لقبلری هئچ سئومیردی آنجاق بوگون هرکس اونو ماهاتما قاندی آدیلا تانییر. اوستهلیک بوتون ائورن (دونیا) اونو أن بؤیوک لیدئر تانیدیقلارینا باخمیاراق هیندیستانین خالقی اونو "اولوسون آتاسی" یا هیندجهده "باپو"، "آتا" آنلامینی داشیان سؤزله تانییب یاد ائدیرلر. قاندینین دوغوم گونو هیندیستاندا میللی تعطیل گونو اولاراق قوتلانیب و "قاندی جایاندی" آدیلا تانیلیر.
قاندی شیددته قارشی اولوسال بویون أیمهمکله هیندیستانین باغیمسیزلیغینی بیریتانیادان ألده ائدیب قازاندی. بئلهلیکله بؤیوک سؤموروجو بیریتانیانین ألین هیندیستاندان اوزه بیلدی. اونون شیددتسیز اویغولانان موجادیلهسی باشقا سؤمورولن اؤلکهلره ده چاتیب اونلارا باغیمسیزلیقلارین ألده ائده بیلمکلری اوچون بیر باشاریلی اؤرنک ساییلدی. قاندینین "ساتیاگراها" فلسفهسیندن (شیددتسیزلیک فلسفهسی) بیر چوخ اؤزگورلوک ایستهین، اؤرنهیی دوقتور مارتین لوتئرکینگ، تنزین گیاتسو، لئخ والسا، ائستفان بیکو، آنگسانسوکی و نئلسون ماندئللا کیمیلره درین ائتکیلر بوراخدی. آرتیرمالی ساییلان تانینمیش لیدئرلرین هامیسی شیددته قارشی دیرنمه قوشولونا صادیق قالا بیلمهدیرلر.
قاندی بیر نئچه دفعه اولاراق تئرور اولماقدان جانینی قورتارا بیلدی آنجاق سونونجو دفعه 1326 بهمنین 9 "ناتورام قادسی" قاندینی یئتمیش دوققوز یاشیندا میللتین قالابالیغیندا بیر عیبادتخانادا قورشونلاییب آیاقدان سالدی. قاندینین قاتیلی هیندیستانین آشیری ناسیونالیستلریندن بیریسی ایدی او بئله دوشونوردو هیندیستانین پاکیستانلا گئنیش بیچیمده ایلگیسی هیندیستانین ایقتیدارینا بؤیوک ضربهلر وورماقدادیر.
شکیل: قاندی ایله چارلی چاپلینین
گؤروشونه عایید دیر؛ 1931
حامید مورسلی 24 اسفند 93
azb_Arab azb_Arab azb_Arab pes_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab